8-jarige vind glo kleuter in swembad dryf(Foto: Netcare 911) ŉ Kleuter is Donderdagmiddag per helikopter na ŉ hospitaal in Johannesburg geneem nadat hy in ŉ swembad by ŉ huis in Sundowner in Randburg beland het. Shawn Herbst, woordvoerder van Netcare 911, sê paramedici is om 15:26 na die huis ontbied. “Volgens inligting op die toneel het die seuntjie, vermoedelik sowat 18 maande oud, in die swembad geval. ŉ Agtjarige het hom daar aangetref en hom uit die water getrek,” sê Herbst. “Die kind het geen reaksie getoon toe hy uit die swembad gebring is nie.” Herbst sê gevorderde resussitasie is op die seuntjie gedoen totdat sy polsslag teruggekeer het. Hy is daarna in ŉ ernstige toestand na ŉ hospitaal gehaas. Meer inligting oor die voorval is nie tans bekend nie.